ANC Jeugliga: ‘ANC het die struggle vergeet’Argieffoto Collen Maine, leier van die ANC Jeugliga, het Saterdag gesê die ANC het die struggle vergeet ten koste van die armes. “Die probleem met die ANC, volgens die jeugliga, is dat ons te gemaklik is; ons het vergeet hoekom ons met die struggle begin het,” het Maine by die jeugliga se eThekwini-verkiesingskongres by Howard Kollege in Durban gesê. “Ons word gedryf deur ons begeerte om Duitse motors te ry en ons vergeet van alles anders. Ons vergeet dat ons mense arm is en saans gaan slaap sonder om te eet,” het hy gesê. Hy het bygevoeg dat revolusies nie deur “die oues” gelei word nie en daarom moet die jonges die ANC oorneem sodat hulle dinge anders kan doen. “Daar is leiers in die ANC wat mal is oor mediadekking ten koste van die ANC. Te veel pratery en te min aksie is die probleem met die ANC.” Hy het gesê daar word na hierdie “kollig-leiers” in die ANC as “springmielies” verwys omdat hulle net opduik wanneer die media teenwoordig is. Maine het gesê die probleme wat die ANC in die gesig staar is “dodelik” en indien dit nie dringend aandag kry nie, sal die party dieselfde pad stap as ander bevrydingsbewegings. “Ons het die boodskap gehoor wat die mense in die afgelope [munisipale] verkiesings vir ons gestuur het. Daarom kan ons nie toelaat dat ons leiers springmielies binne die ANC is nie. Die enigste manier wat dit gaan verander, is as die jeug die ANC oorneem. Dit is tyd vir ons om die ANC oor te neem sodat ons die organisasie van homself kan red.”